গাফিলতি বরদাস্ত নয়! মাইক্রো অবজার্ভারদের কড়া বার্তা কমিশনের

কলকাতা: রাজ্যে চলছে এসআইআরের শুনানিপর্ব (SIR Hearing)। এসআইআরের কাজে নজরদারিতে নিযুক্ত মাইক্রো অবজারভারদের (Micro Observer) নিজেদের দায়িত্ব সম্পর্কে সতর্ক করল নির্বাচন কমিশন (Election Commission)। শুনানি প্রক্রিয়ায় উপস্থিত ভোটারের সই যাচাই, এনুমারেশন ফর্মের তথ্য, ভোটারের জন্ম মৃত্যু সংক্রান্ত নথি গুরুত্ব দিয়ে খতিয়ে দেখার নির্দেশ কমিশনের। দায়িত্ব পালনে কোনওরকম গাফিলতি হলে প্রয়োজনীয় ব্যবস্থা নেওয়ার হুঁশিয়ারি নির্বাচন কমিশনের।

মাইক্রো অবজারভারদের (Micro Observer) একাংশের বিরুদ্ধে কাজে গাফিলতির অভিযোগ ওঠায় কড়া বার্তা দিল রাজ্যের মুখ্য নির্বাচনী আধিকারিকের দফতর বা সিইও অফিস (CEO Office)। শনিবার মাইক্রো অবজারভারদের উদ্দেশে জারি করা নির্দেশিকায় বলা হয়েছে, দায়িত্ব পালনে গাফিলতি বরদাস্ত করা হবে না এবং কর্তব্যে অবহেলা প্রমাণিত হলে শাস্তিমূলক ব্যবস্থা নেওয়া হবে। নির্দেশিকায় জানানো হয়েছে, রাজ্যের সব জেলায় চলমান ভোটার তালিকা সংশোধন প্রক্রিয়ায় (SIR in West Bengal) মাইক্রো অবজারভারদের গুরুত্বপূর্ণ ভূমিকা রয়েছে। শুনানি প্রক্রিয়ায় উপস্থিত ভোটারের সই যাচাই, এনুমারেশন ফর্মের তথ্য, ভোটারের জন্ম মৃত্যু সংক্রান্ত নথি গুরুত্ব দিয়ে খতিয়ে দেখা, নোটিসপ্রাপ্ত ভোটারদের জমা দেওয়া নথি পরীক্ষা এবং দাবি ও আপত্তি সংক্রান্ত কাগজপত্র খতিয়ে দেখা।

আরও পড়ুন: পুরুলিয়া থেকে ফেরার পথে শুভেন্দু অধিকারীর গাড়িতে হামলা

এছাড়াও শুনানির সময় ভোটারের সঙ্গে এআরও-ইআরও এবং এমও-র যৌথ গ্রুপ ছবি তোলা, ভোটারের স্বাক্ষর ও আঙুলের ছাপ নেওয়ার পরই সেই ছবি আপলোড করার বিষয়টিও স্পষ্টভাবে উল্লেখ করা হয়েছে নির্দেশিকায়। স্পষ্ট হুঁশিয়ারি – মাইক্রো অবজারভারদের তাঁদের দায়িত্ব অত্যন্ত গুরুত্ব সহকারে পালন করতে হবে। কোনও রকম অবহেলা বা দায়িত্বে গাফিলতি ধরা পড়লে উপযুক্ত কর্তৃপক্ষের অনুমোদনে শাস্তিমূলক পদক্ষেপ নেওয়া হবে।